Kip Stephen Thorne

**Kip Stephen Thorne** (* 1. Juni 1940 in Logan, Utah, USA) is en US-amerikaansch Wetenschapler vun de Theoretische Physik.

Thorne is Schöler vun John Archibald Wheeler un is bekannt för sien umfaaten Bidrääg över de  Gravitatschoon un relativistische Astrophysik. He weer bit 2009 Perfesser vun de theoretische  Physik an dat California Institute of Technology (Caltech). 

2017 wurr hüm gemeensam mit Rainer Weiss un Barry Clark Barish de Nobelpries för Physik för *entscheeden Bidrääg to den [[LIGO]]-Detektor un de Opdecken vun [[Gravitatschonswelle]]n* tospraaken.

## Leven un Wark
De Forschungen vun Thorne befaaten sück mit de Grundlagen un astrophysikalischen Anwennen vun de Allgemeen Relativitätstheorie. Up hüm geiht dat Ringkriterium torüch, an de sück entscheeden sall, of sück ut en kompakten Körper en Swaart Lock bildt. Thorne weer maatgevend an den Upbau vun dat LIGO-Projekt bedeeligt. Bi dat Projekt kunn man denn  Gravitatschonswellen nahwiesen un he is wiederhen en aktiv Deelnehmer an de LIGO-Forschungen.

Kip Thorne wurr en breet Apenlichkeit dör sien populärwetenschaplich Wark „Gekrümmter Raum und verbogene Zeit. Einsteins Vermächtnis“ bekannt (in dat engelsch Original: *Black Holes and Time Warps: Einstein’s Outrageous Legacy*). In sien kontrovers diskuteert Theorie hett Thorne ünner annern de Mögelkeit vun Tietreisen mit Hülp vun Wormlöcker ünnersöcht. As Experte hett he Christopher Nolan bi de sien Film *[[Interstellar]]* beraaden un weer as utführen Produzent tätig.

Bekannt wurr Thorne ok för en Wette, de he un John Preskill mit Stephen Hawking 1991 afslooten hemm (nee maakt 1997) un de de Fraag vun de Existenz vun de Nakend Singularitäten in de allgemeen Relativitätstheorie bedraapt. Hawking weer as Roger Penrose en Vertreder vun de  *Cosmic-Censorship*-Hypothese, de dat verneent, Thorne harr all Anfang vun de 1970er Johren Modellsysteme mit nicht-sphärischem Kollaps ünnersöcht un hett mit Preskill de Ansicht vertreden, dat de mögelk sünd. En anner Wette hett dat Problem vun den  Informatschoonsverlust vun Swaart Löcker bedrapen (Informatschoonsparadoxon), bi de he tonächst mit Hawking up de sülvig Siet stunn in de Annahm, dat ok in de Quantenversion vun de Gravitatschoon Informatschoon bi Swaart Löcker verloren geiht (Preskill hett dorgegen wett un hett annommen, dat dat in de Quantengravitatschoon en Weg geev, de Informatschoon bitobehollen).  

Nah hüm wurr dat Thorne-Żytkow-Objekt nömmt.

Siet 2016 tell hüm Thomson Reuters wegen de Tall vun sien Ziteerungen to de  Favoriten up en Nobelpries (Thomson Reuters Citation Laureates), den he denn 2017 ok kreeg.

## Utteknungen
* 1969: *Science Writing Award* vun dat American Institute of Physics för sien Book *The Death of a Star*
* 1972: Liddmaat American Academy of Arts and Sciences
* 1973: Liddmaat National Academy of Sciences
* 1994: *Science Writing Award* vun dat American Institute of Physics för sien Book *Black Holes and Time Warps: Einstein's Outrageous Legacy*
* 1996: *[[Karl-Schwarzschild-Medaille]]* vun de Astronomische Sellschopp
* 1999: Liddmaat American Philosophical Society
* 1999: Utwärtig Liddmaat Russisch Akademie vun de Wetenschapen
* 2009: *[[Albert-Einstein-Medaille]]* vun de Swiezer Albert-Einstein-Sellschopp
* 2016: *[[Breakthrough Prize in Fundamental Physics|Special Breakthrough Prize in Fundamental Physics]]* tosommen mit Ronald William Prest Drever, Rainer Weiss un de LIGO Kollaboration
* 2016: *[[Gruber-Pries för Kosmologie]]* tosommen mit Ronald Drever, Rainer Weiss un de LIGO Kollaboration
* 2016: *[[Shaw Prize]]*
* 2016: *[[Kavli-Pries]]*
* 2016: *[[Harvey-Pries]]*
* 2017: Prinzessin-von-Asturien-Pries
* 2017: Nobelpries för Physik

## Veröffentlichungen
* Charles W. Misner, Kip S. Thorne und John Archibald Wheeler: *Gravitation.* Freeman, San Francisco 1973, ISBN 0-7167-0334-3.
* Kip S. Thorne: *Gekrümmter Raum und verbogene Zeit. Einsteins Vermächtnis.* 4. Uplaag. Droemer Knaur, München 1994, ISBN 3-426-26718-7.
** engelsch Original: *Black holes and time warps.* Norton 1994
* K. S. Thorne: *Gravitational Radiation.* in: Hawking, Israel (Hrsg.): *300 Years of Gravitation.* Cambridge University Press 1987, S. 330–458
* K. S. Thorne, R. H. Price, D. M. Macdonald: *Black Holes, The Membrane Paradigm.* Yale University Press, 1986
* Kip Thorne: *The Science of Interstellar.* Norton 2014

## Weblenken
* Thorne sien Homepage an dat Caltech
* Kip Thorne in’ Interview
* Biografie vun dat California Institute of Technology (engelsch)

## Enkeld Nahwiesen